
CRNA GORA
DRŽAVNA IZBORNA KOMISIJA


Broj: 735
Podgorica, 29.12.2022. godine

Na osnovu člana 32 Zakona o izboru odbornika i odbornika („Službeni list RCG“, br. 4/98, 5/98, 17/98, 14/00, 18/00, „Službeni list SRJ“, br. 73/00, „Službeni list RCG“, br. 9/01, 41/02, 46/02, 45/04, 48/06, 56/06 i „Službeni list CG“, broj 46/11, 14/14, 47/14, 12/16, 60/17, 10/18 i 109/20) i tačke 1.1 podtačka 6 Pravila o radu biračkih odbora (“ Službeni list CG” br.9/16, 76/17, 23/19, 33/22 i 63/22), Državna izborna komisija, na sjednici održanoj 29. decembra 2022. godine, donijela je


INSTRUKCIJE O
NAČINU PREUZIMANJA, ČUVANJA I VRAĆANJA KVALIFIKOVANIH ELEKTRONSKIH CERTIFIKATA (E-TOKENA)

1. Ovim instrukcijama uređuje se način preuzimanja, čuvanja i vraćanja kvalifikovanih elektronskih certifikata (e-tokena) od strane opštinskih izbornih komisija i biračkih odbora.

2. Elektronske certifikate (e-tokene), po dva za svako biračko mjesto, Državna izborna komisija predaje opštinskoj izbornoj komisiji, u zapečaćenoj koverti ovjerenoj pečatom Državne izborne komisije, istovremeno sa predajom elektronskih uređaja za identifikaciju birača (u kojima je unesena elektronska verzija izvoda iz biračkog spiska) i štampanih izvoda iz biračkog spiska.
U slučaju ponovnih izbora za izbor odbornika-poslanika ili drugog izbornog kruga za izbor Predsjednika Crne Gore, opštinska izborna komisija u zapečaćenoj koverti ovjerenoj pečatom opštinske izborne komisije predaje biračkom odboru po dva tokena za svako biračko mjesto.

3. E-tokeni upareni su sa elektronskim uređajem i nose istovjetnu oznaku biračkog mjesta na kojem će biti korišćeni.

4. E-tokeni su upakovani pojedinačno u koverti koja nosi oznaku opštine i biračkog mjesta identičnu sa oznakom na uređaju. Svaki token nosi oznaku opštine, biračkog mjesta I dodatnu oznaku „P“ (predsjednik) i „Z“ (zamjenik predsjednika).

5. O preuzimanju e-tokena od Državne izborne komisije sačinjava se zapisnik koji potpisuju predstavnik Državne izborne komisije i član opštinske izborne komisije, ovlašćen za preuzimanje e-tokena i uređaja.

6. Opštinska izborna komisija, do predaje izbornog materijala predsjedniku biračkog odbora, skladišti i čuva e-tokene na bezbjednom mjestu.

7. Prilikom predaje izbornog materijala predsjedniku biračkog odbora opštinska izborna komisija koverat sa e-tokenima pakuje zajedno sa glasačkim listićima i drugim materijalom koji se prilikom predaje pečati.

8. Na dan izbora, dva sata prije početka glasanja, na biračko mjesto, pored članova biračkog odbora, dužan je doći i zamjenik predsjednika biračkog odbora. Koverat sa e- tokenima otvara se pred članovima biračkog odbora. Ukoliko na biračko mjesto nije došao predsjednik biračkog odbora ili ima teškoća sa pokretanjem elektronskog uređaja sa e- tokenom koji nosi oznaku “P”, na biračkom mjestu se koristi e-token namijenjen za zamjenika predsjednika biračkog odbora (oznaka “Z”).
Navedena činjenica se unosi u zapisnik–Anex 1.

9. Nakon završetka glasanja, ukoliko to odluči birački odbor, koristi se opcija “statistika”. Da bi uređaj odštampao statistički izvještaj potrebno je da se u oba USB priključka, koji se nalaze na lijevoj strani monitora, ubace oba e-tokena.

10. Po završenom glasanju e-tokeni predsjednika i zamjenika predsjednika biračkog odbora pakuju se u koverat koji se pečati i na koji se stavlja oznaka sadržaja.

11. Opštinska izborna komisija posebno vodi računa da prilikom prijema izbornog materijala, od biračkog odbora, provjeri da li su uz elektronski uređaj za identifikaciju birača vraćeni i pripadajući e-tokeni.
Opštinska izborna komisija se stara o čuvanju elektronskih uređaja za identifikaciju birača i e-tokena do predaje Državnoj izbornoj komisiji.

12. Ove instrukcije stupaju na snagu danom donošenja.

13. Stupanjem na snagu ovih instrukcija prestaju da važe Instrukcije o načinu preuzimanja, čuvanja i vraćanja kvalikovanih elektronskih certifikata (e – tokena) broj 176 od 07.04.2016. godine.

